**Közeledik a bevallások határideje!**

***Mire figyeljenek a cégek, ha nem akarnak milliós bírságokat kapni?***

**Május 31-én nem csak a társaságiadó-bevallás határideje jár le, hanem a számos céget érintő transzferár-dokumentációs határidő is. A dokumentációs szabályok 2013-as módosítása a korábbi évekhez hasonlóan újabb változásokat hozott magával, ami az egyik fő oka annak, hogy a Niveus Consulting Group az elmúlt időszakban az érintett cégek részéről jelentősen növekvő érdeklődést tapasztalt a transzferár nyilvántartással kapcsolatban. A tanácsadó cég tapasztalatai szerint a társaságok többsége már rendelkezik ugyan transzferár-dokumentációval, de azok nem felelnek meg minden ponton a jelenleg hatályos előírásoknak. A komoly szankciók miatt nem csak érdemes időben elkészíteni a nyilvántartásokat, de azok megfelelő tartalmára is ügyelni kell.**

Több mint 10 évvel ezelőtt a régióban először hazánkban vezették be a transzferárakra vonatkozó előírásokat. Nemzetközi viszonylatokat tekintve az adminisztrációs kötelezettségek részletesebbek és szigorúbbak, mint a régió más országaiban, valamint a belföldi ügyleteket is érintik. Amennyiben a transzferár-dokumentáció elkészítése késedelemmel történik, elmarad, vagy az elkészített nyilvántartás nem felel meg teljes mértékben az előírásoknak, az adott cég akár 2 millió forint bírsággal is sújtható. Ismételt mulasztás esetén ennek mértéke ügyletenként már a 8 millió forintot is elérheti. Fontos megjegyezni, hogy azoknak a cégeknek, amelyek hamarabb nyújtják be társasági adó-bevallásukat, transzferár-dokumentációjukat is előbb kell elkészíteniük.

Az elmúlt évek jogszabályi változásainak egyik fontos eleme, hogy a nyilvántartást ügyletenként kell elkészíteniük az érintett cégeknek és nem szerződésenként, mint korábban. „*Gyakran előfordul, hogy a szerződő partnerek olyan megállapodást kötöttek, amelyben több ügyletre is kitértek. Ha azonban ezek nem vonhatóak össze, több dokumentációt kell készíteni, ha a szerződésről továbbra is csak egy nyilvántartást vezetnek, komoly bírságtétellel kell számolniuk*. *A tranzakciók szelektálása vagy összevonása hibaforrás lehet, így jelentős kockázatot rejt magában.”* – hangsúlyozta Girászin János, a Niveus Consulting Group transzferár tanácsadási üzletágának vezetője.

*„Az elmúlt másfél évben jelentősen nőtt azon ügyfelek száma, akik a dokumentációkészítést korábban házon belül oldották meg. A kiszervezés okaként elsősorban a folyamatosan változó jogszabályi környezetből fakadó kockázatokat jelölték meg, ugyanis előfordulhat, hogy három egymást követő üzleti évben rendre más szabályok az irányadók.”* – tette hozzá Girászin János.

Könnyítést jelent ugyanakkor, hogy már alkalmazni lehet a tavaly júniusban bevezetett szabályt, mely szerint nem kell nyilvántartást készíteni az áfa nélkül számított, éves szinten 50 millió forint alatti cégcsoporton belüli tranzakciókról. Ezen enyhítés már 2012-ben is létezett, de akkor az értékhatárt még nem évenként, hanem a szerződéskötéstől számítva kumuláltan kellett vizsgálni. Az enyhítés azonban hibalehetőséget is hordoz magában, hiszen könnyen merülhet fel probléma az értékhatárok kiszámításánál, mivel az ügyletek összevonhatóságát kötelező figyelembe venni, illetve fontos kihangsúlyozni, hogy az 50 millió forintot szokásos piaci áron, vagyis nem a kapcsolt felek között alkalmazott transzferárak alapján kell megítélni.

Szintén könnyítést jelent az elfogadott haszonkulcs tartomány módosítása, amely alacsony hozzáadott értékű cégcsoporton belüli szolgáltatásokra vonatkozóan a 2012-es 3-7%-ról 3-10%-ra módosult. A vállalkozások – a jogszabályi feltételek fennállása esetén - egyszerűsített nyilvántartást készíthetnek például olyan csoporton belüli szolgáltatások kapcsán, mint a számvitel, fordítási feladatok, oktatási tevékenység, vagy éppen IT-szolgáltatások.